Ifølge TV 2 Vejret fortsætter det varme og solrige vejr mindst 14 dage endnu.

Østsjællands Brandvæsen har på baggrund af den seneste tids tørke udstedt afbrændingsforbud i otte kommuner. Også i Trekantsområdet er der nedlagt afbrændingsforbud i flere kommuner.

Det gælder kommunerne Vallensbæk, Høje-Taastrup, Ishøj, Greve, Solrød, Roskilde, Køge, Stevns, Billund, Fredericia, Kolding, Middelfart, Vejen og Vejle.

Det nedlagte forbud omfatter afbrænding af haveaffald, halm, halmstakke og lignende, der afbrændes på marker eller uopdyrkede arealer, affald fra skovbrug, siv og rør, herunder rørskove og enge, lyng, hede- og mosetørv samt bål, herunder bålfade.

Forbuddet omfatter desuden brug af grill og ildsteder i det samt apparater og lignende, der fungerer ved forbrænding, for eksempel svejse- eller skæreaggregater, blæselamper, lyskilder, terrassevarmere, ukrudtsbrændere, ildsteder, udtørringsapparater.

Brug af grill tillades dog på fast ubrændbart underlag.

Brandvæsnet skriver også i en pressemeddelelse, at man skal være forsigtig i forbindelse med rygning samt bortskaffelse af aske i naturen.

Ifølge brandvæsnet vil der fortsat være en høj risiko for brande, selvom der kommer lidt nedbør de kommende dage.

God grund til at være påpasselig

Forebyggelsesekspert Mads Dalgaard fra Beredskabsstyrelsen, mener også, at der er god grund til at være ekstra påpasselig, hvis man har tænkt sig at grille udenfor eller bruge ukrudtsbrænder.

- Man skal tage sig den forholdsregel, at man tænker sig rigtig godt om, før man bruger åben ild, om det så er grill, ukrudtsbrænder eller bål, siger han til Ritzau.

TV 2s meterolog Danny Høgsholt fortæller, at det gode vejr fortsætter mindst 14 dage endnu, så man kan komme ud for lignende forbud i andre dele af landet.

- Vi kan få lidt regn og tordenbyger på øerne i løbet af weekenden og mandag i Jylland med op til 15 millimeter regn. Men efter et par dage med mere sol, vil vi igen være tilbage til udgangspunktet, vurderer han.

Stor naturbrand på Randbøl Hede

En stor naturbrand brød tidligere på dagen ud på Randbøl Hede mellem Vejle og Billund . Ilden har bredt sig med lynets hast, og politiet vurderer, at den har spredt sig til et område på otte kvadratkilometer.

Hvordan naturbranden opstod, er endnu uvist.